Učestalo pojavljivanje sredozemne medvjedice posljednjih dana na pulskim plažama, potaknulo je i veću znatiželju građana. Iako su ljudi većinom obazrivi, nažalost, kako nam je rekla biologinja Jasna Antolović iz zagrebačke Udruge za zaštitu i istraživanje prirode, ima i onih koji agresivnim ponašanjem, pa čak i huškanjem pasa, remete spokoj tog dragocjenog i ugroženog morskog sisavca

Sredozemna medvjedica ubraja se među deset najugroženijih morskih sisavaca. Procjenjuje se da ih je u mediteranskom bazenu oko 350, no iako ih ljudi vole vidjeti, po mogućnosti i fotografirati, 'ljubav' prema tim simpatičnim morskim tuljanima često zna imati i drugu stranu.

'Tamo je bilo dvadesetak ljudi i ono što je neshvatljivo jest da nitko nije reagirao. Kako su ga mogli pustiti da to čini?' pita se i dodaje kako se nada da će se uz pomoć javnosti ipak otkriti identitet počinitelja.



'Ljudi su znatiželjni, pogotovo kad morski sisavac izađe iz mora na obalu, no to je sad izmaklo kontroli. Većina ljudi je korektna, ali ima pet posto onih koji rade probleme. Naši volonteri su uglavnom stariji ljudi i ružno je da doživljavaju vrijeđanje, neki huškaju čak i pse i previše se agresivno ponašaju kad ih se upozori da se nitko ne smije približavati sredozemnoj medvjedici na manje od 50 metara. No unatoč silnim upozorenjima, ljudi se ogluše, iako smo mi ti koji su uzurpirali obalu ovim morskim sisavcima, a ne obratno. Mislim da te agresivne osobe treba zakonski sankcionirati', zaključuje naša sugovornica.